MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum

2002/0141 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum

1. SAGSFORLØB

Forslag sendt til Europa-Parlamentet og Rådet

[dok. KOM(2002) 377 endelig - 2002/0141 (COD)]: //

11. juli 2002.

Udtalelse fra Det Europæiske Økonomiske og Sociale Udvalg: // 26. februar 2003.

Udtalelse fra Europa-Parlamentets førstebehandling: // 5. juni 2003.

Ændret forslag fremsendt: // 22 oktober 2003.

Vedtagelse af den fælles holdning: // 27. oktober 2003 (enstemmigt).

2. FORMÅLET MED KOMMISSIONENS FORSLAG

Tredje forslag i en pakke bestående af fem forslag, der konsoliderer og ajourfører de gældende fællesskabsbestemmelser om fødevarehygiejne.

Hovedformålet med forslaget er at sikre, at de eksisterende bestemmelser om officiel hygiejnekontrol af animalske fødevarer i højere grad baseres på videnskabelige data og risikoanalyser, samt at tage hensyn til fødevarelovgivningens vigtigste principper (jord til bord-princippet, definition af de kompetente myndigheders forpligtelser). De produkter, der berøres af forslaget, er kød, fiskerivarer, toskallede bløddyr og mælk.

3. BEMÆRKNINGER TIL DEN FÆLLES HOLDNING

3.1. Generel bemærkning

På plenarmødet den 5. juni 2003 meddelte Kommissionen

- at den kan acceptere følgende ændringsforslag helt eller delvist under forudsætning af en omformulering: 3, 5, 7, 11, 12, 18, 19, 21, 22, 23, 24, 26, 27, 28, 29, 32, 34, 35, 41, 45, 47, 49, 51, 56, 57, 61, 66, 85, 96, 104, 110, 116, 120, 121, 130, 131, 132, 133, 134, 138 og 141

- at den ikke kan acceptere følgende ændringsforslag: 2, 4, 6, 10, 14, 15, 21 (stk. 6), 25, 30, 31, 33, 36, 37, 38, 44, 46, 55, 58, 59, 60, 62, 63, 64, 65, 67, 68, 69, 70, 71, 72, 73, 75, 76, 77, 78, 80, 81, 83, 86, 87 (delvist), 88 (delvist), 90, 100, 101, 102, 103, 105, 106, 107, 109, 112, 114, 117, 118, 119, 122 (delvist), 123, 125, 126, 127, 128, 129, 135, 136, 137, 139, 140 og 143

- at den kan acceptere alle de øvrige ændringsforslag.

Rådet har gjort en stor indsats for at imødekomme Europa-Parlamentets ønsker i denne teknisk komplicerede sag. Selv om Rådet ikke i alle tilfælde har kunnet medtage ændringsforslagene med samme formulering som i Parlamentets udtalelse, må det erkendes, at det har bestræbt sig på at opfylde de mål, Parlamentet tilsigter. Der er i stor udstrækning taget hensyn til de ændringsforslag, Kommissionen har accepteret.

Rådets fælles holdning indeholder desuden en række bestemmelser, der stemmer overens med målene i de ændringsforslag, Kommissionen oprindeligt afviste. Da der i formuleringen af disse bestemmelser er taget hensyn til Kommissionens ønsker, har denne kunnet acceptere dem.

3.2. Forbindelse med forordning (EF) nr. 178/2002 (generel fødevarelovgivning)

Kommissionen har afvist ændringsforslag 4, 25 og 70 om hhv. undersøgelsesudgifter, identiske sanktioner for manglende overholdelse af bestemmelserne og ankemuligheder. Rådet har fulgt Kommissionen på disse områder.

I artikel 9 i den fælles holdning har Rådet dog medtaget dele af ændringsforslag 25 (forholdsregler i tilfælde af manglende overholdelse af bestemmelserne), hvilket Kommissionen kan acceptere, eftersom det vil være op til medlemsstaterne at afgøre, hvordan der skal skrides ind i tilfælde af manglende overholdelse af bestemmelserne.

3.3. Overførsel af krav fra bilag til artikler

Ændringsforslag 21 har til formål at sikre, at fødevarelovgivningens generelle krav optræder i artiklerne, ikke i bilagene.

Der er taget hensyn til det mål, der tilsigtes med dette ændringsforslag, i artikel 5 i den fælles holdning. Rådet har dog ikke medtaget stk. 6 under ændringsforslag 21 (der begrænser slagteripersonalets rolle i forbindelse med undersøgelse af fjerkrækød og kaninkød) i den fælles holdning. Dermed følger Rådet Kommissionens holdning med hensyn til ændringsforslag 21.

3.4. Fleksibilitet for små og håndværksmæssige virksomheder

Ændringsforslag 3 og 138 giver mulighed for fleksibilitet for små virksomheder, traditionelle produktionsmetoder og fjerntliggende områder.

Betragtning 4 og stk. 4-7 i artikel 17 i den fælles holdning afspejler det mål, der tilsigtes med disse ændringsforslag.

Ændringsforslag 15, der indeholder en definition af små håndværksmæssige virksomheder (og som Kommissionen ikke har accepteret), er ikke blevet fulgt af Rådet.

3.5. Udvalgsprocedure

Ændringsforslag 116, 120, 130 og 131 vedrører udvalgsproceduren (ændring af bilag, gennemførelsesbestemmelser og overgangsforanstaltninger). I den fælles holdning er disse emner omfattet af artikel 16, 17 og 18.

3.6. Import

Ændringsforslag 26, 27, 28, 29, 32, 34 og 35 har til formål at medtage importkrav, som tidligere var indeholdt i bilag III til "Hygiejne 2"-forslaget [KOM(2000) 438 - 2000/0179 COD], i forslaget. I den fælles holdning er disse emner omfattet af artikel 10-15 (som forudsættes omformuleret).

3.7. Oplysninger om fødevarekæden

Flere af Parlamentets ændringsforslag har til formål at indføre fleksibilitet i systemet for oplysninger om fødevarekæden (oplysninger fra bedriften, der skal ledsage dyrene til slagteriet). Kommissionen har i den forbindelse accepteret ændringsforslag 47, 48, 49 og 51.

Da mange af kravene til oplysninger om fødevarekæden henhører under fødevarevirksomhedernes opgaver, har Rådet besluttet at overføre dem til "Hygiejne 2"-forslaget [KOM(2000) 438 - 2000/0179 COD] under hensyntagen til ovennævnte ændringsforslag. Der er derfor taget hensyn til disse ændringsforslag i afsnit III i bilag II til "Hygiejne 2"-forslaget.

3.8. Sundhedsmærkning

Rådet har i bilag I, afsnit I, kapitel III, i den fælles holdning medtaget principperne i ændringsforslag 61 om sundhedsmærkning af fersk kød, som Kommissionen har accepteret delvist under forudsætning af en omformulering.

Rådet har ikke taget hensyn til ændringsforslag 62, 63, 64 og 65 (afvist af Kommissionen). Rådet og Kommissionen finder, at sundhedsmærket skal forbeholdes rødt kød, mens Europa-Parlamentet med sine ændringsforslag ønsker, at det også skal kunne anvendes til fjerkrækød og kaninkød. Målet med ændringsforslag 60 (ligeledes afvist af Kommissionen), nemlig at præcisere, at officielle medhjælpere kan forestå sundhedsmærkningen, er medtaget i den fælles holdning.

3.9. Besigtigelse efter slagtning

Bestemmelsen om, at der kan foretages besigtigelse efter slagtning af visse kategorier af slagtesvin, er medtaget i Kommissionens forslag på grundlag af videnskabelig rådgivning fra Den Videnskabelige Komité for Veterinærforanstaltninger med henblik på Folkesundheden. Besigtigelsen vil i givet fald erstatte den grundige undersøgelse (med indsnit og palpering), der foretages under de nuværende bestemmelser. Ændringsforslag 109 fjerner muligheden for besigtigelse og er derfor ikke blevet accepteret af Kommissionen. Rådet har fulgt Kommissionens forslag, idet det ikke har taget hensyn til ændringsforslag 109.

3.10. Officielle inspektionsopgaver udført af virksomhedens personale

I henhold til Kommissionens tekst kan virksomhedens personale udføre visse kontrolaktiviteter. Flere af Parlamentets ændringsforslag anfægter i høj grad princippet om inddragelse af virksomhedens personale i kontrolaktiviteter. Det drejer sig om ændringsforslag 81, 100, 127, 135, 136, 139 og 140. De er ikke blevet accepteret af Kommissionen, og Rådet har ikke taget hensyn til dem.

Hvad angår ændringsforslag 83 har Kommissionen og Rådet afvist den del, der vedrører slagteripersonalet, men den fælles holdning stemmer overens med den anden del.

I ændringsforslag 87 fastsættes visse betingelser for inddragelse af virksomhedens personale i den officielle kontrol. Kommissionen har accepteret dele af dette ændringsforslag. I den fælles holdning er disse dele indarbejdet i artikel 5, stk. 6, og i bilag I, afsnit III, kapitel III, del A, punkt 2, litra d).

3.11. Tilstedeværelse af en dyrlæge i små slagterier

I ændringsforslag 85, som Kommissionen har accepteret under forudsætning af en omformulering, anføres det, at spørgsmålet om, hvorvidt der skal være en embedsdyrlæge til stede i små slagterier, bør besvares ud fra en risikoanalyse.

I den fælles holdning er dette aspekt indarbejdet i bilag I, afsnit III, kapitel II, punkt 2.

3.12. Uddannelse

Kommissionen har accepteret en lang række ændringsforslag vedrørende uddannelseskrav til embedsdyrlæger og officielle medhjælpere, nemlig ændringsforslag 88 (delvist), 89, 91, 92, 93, 94, 95, 96, 97, 98 og 99.

Bilag I, afsnit III, kapitel IV, del B, i den fælles holdning stemmer overens med disse ændringsforslag.

3.13. Levende toskallede bløddyr og fiskerivarer

De af Parlamentets ændringsforslag om dette emne, som Kommissionen har accepteret (ændringsforslag 121 og 124), afspejles i artikel 18 (hvad angår test af bløddyr) og i bilag III, kapitel I (hvad angår den officielle kontrol af akvakulturdyr).

Rådet har også taget hensyn til dele af ændringsforslag 122 (delvist accepteret af Kommissionen) for at indføre fleksibilitet i prøveudtagningen af levende toskallede bløddyr.

3.14. Andre tekniske og redaktionelle ændringsforslag

De øvrige ændringsforslag, som Kommissionen har accepteret, tager sigte på at forbedre forslaget i teknisk og redaktionel henseende.

Rådet har generelt taget hensyn til disse ændringsforslag.

4. KONKLUSION

Den fælles holdning stemmer stort set overens med de af Europa-Parlamentets ændringsforslag, som Kommissionen har accepteret. Desuden er der i den fælles holdning taget hensyn til målene med visse ændringsforslag, som Kommissionen ikke accepterede. Det gælder dog ikke ændringsforslagene om:

- inddragelse af slagteripersonale i kødkontrollen

- sundhedsmærkning af kød

- besigtigelse af visse typer svinekød.

5. ERKLÆRINGER VEDRØRENDE DEN FÆLLES HOLDNING

Artikel 3, stk. 7

Kommissionen vil undersøge, hvordan nationale lister over autoriserede virksomheder kan gøres tilgængelige via internet, og hvor hyppigt de som et minimum skal ajourføres, og vil eventuelt fremsætte forslag herom.

Artikel 5, stk. 6

Sverige ser med tilfredshed, at dette forslag mere end hidtil inddrager virksomhedsansatte medhjælpere i arbejdet. Dog beklager Sverige, at disse medhjælpere ikke ligestilles fuldstændigt med officielle medhjælpere hvad angår arbejdsopgaver - trods kravet om, at de to kategorier af medhjælpere skal have samme uddannelse og kvalifikationer og skal arbejde under en embedsdyrlæges tilsyn. Sverige glæder sig desuden over, at man nu kan ajourføre de gældende bestemmelser gennem udvalgsproceduren, og forventer, at Kommissionen hurtigt tager bestemmelserne op til fornyet behandling med henblik på en tilpasning af ordningen med virksomhedsansatte medhjælpere, så disse ligestilles med officielle medhjælpere.

Artikel 15, stk. 2

Kommissionen bekræfter, at fabriks- og frysefartøjer altid vil blive opført under navnet på det land, hvis flag de fører, også når et andet land foretager inspektion af sådanne fartøjer i overensstemmelse med artikel 15, stk. 2, litra b).

Artikel 17, stk. 6

Kommissionen erklærer, at når den hører medlemsstaterne i Den Stående Komité for Fødevarekæden og Dyresundhed i henhold til artikel 17, stk. 6, vil det ske uden unødig forsinkelse.

Artikel 21 - Revision

Kommissionen erklærer, at den i rapporten til Europa-Parlamentet og Rådet om erfaringerne med gennemførelsen af forordningen, jf. artikel 21, specielt vil se på:

a) om forskellige nationale holdninger til antallet af ansatte skaber problemer med fødevaresikkerheden

b) om det vil være hensigtsmæssigt at hæve uddannelseskravene til officielle medhjælpere

c) om det vil være relevant at udvide anvendelsesområdet for de bestemmelser, der tillader slagtning af opdrættet vildt på bedriften.

Sammen med rapporten vil Kommissionen eventuelt forelægge relevante forslag.

Bilag I, afsnit III, kapitel IV, del B

Kommissionen vil overveje, om det er muligt og ønskeligt at udstrække bilag I, afsnit III, del B, punkt 8, til også at omfatte tilfælde, hvor officielle medhjælpere udtager stikprøver og udfører andre analyseopgaver, og vil eventuelt forelægge forslag herom.

Bilag I, afsnit IV, kapitel IX, del A

Kommissionen vil søge videnskabelig rådgivning om muligheden for at erklære visse områder officielt fri for cysticercus og vil eventuelt foreslå, at der vedtages ændringer til bilag I gennem udvalgsproceduren.

Udgifter til officiel kontrol

Rådet og Kommissionen bekræfter, at forordningen ikke berører medlemsstaternes mulighed for at få omkostningerne ved den officielle kontrol dækket af fødevarevirksomhederne i overensstemmelse med direktivet om veterinærudgifter, indtil forordningen om officiel foderstof- og fødevarekontrol vedtages.

Dyrevelfærd

Sverige anser det for væsentligt, at alle dyr, der ankommer til slagtning, undersøges af en embedsdyrlæge for at fastslå, om de har lidt under transporten. Sverige er endvidere af den opfattelse, at en embedsdyrlæge bør være til stede under slagtningen, bl.a. for at overvåge beskyttelsen af dyrene i forbindelse med bedøvelse og afblødning. Det er vigtigt, at en embedsdyrlæge er til stede, ikke mindst for at opretholde forbrugernes tillid til behandlingen af dyrene i forbindelse med produktionen af kød og kødprodukter. Sverige finder, at der bør indrømmes undtagelser for små slagterier, hvortil transportafstandene er korte.

Forordning om officiel foderstof- og fødevarekontrol

Rådet og Kommissionen er enige om, at vedtagelsen af forordningen om officiel foderstof- og fødevarekontrol for at undgå overlapninger bør føre til fjernelse af de tilsvarende bestemmelser i forordningen om særlige bestemmelser for tilrettelæggelsen af den officielle kontrol af animalske produkter til konsum, hvis de mere generelle bestemmelser giver samme høje sundhedsbeskyttelsesniveau. Dette kan bl.a. berøre bestemmelserne om:

- autorisation af virksomheder, herunder betinget autorisation

- nationale håndhævelsesforanstaltninger

- fastlæggelse af garantier, som tredjelandes kompetente myndigheder skal give for at kunne eksportere fødevarer til EU

- officiel kontrol af, om de mikrobiologiske kriterier overholdes i forbindelse med fødevarer og fødevareproduktion.

Herudover er Rådet og Kommissionen enige om, at datoen for anvendelsen af forordningen om officiel foderstof- og fødevarekontrol bør ligge så tæt som muligt på datoen for anvendelsen af forordningen om særlige bestemmelser for tilrettelæggelsen af den officielle kontrol af animalske produkter til konsum.